སྔ་ལོའི་ཕྱི་ཟླ་༡༢ནང་འདི་ག་རུ་ཊར་སི་གསར་ལས་ཁང་ནས་གནས་ཚུལ་སྤེལ་བ་ལྟར་ན།ཕྱི་ལོ་༢༠༡༤ལོར་རྒྱ་ནག་དམར་ཤོག་ལས་བྱེད་ནང་ཁུལ་ཡིག་ཆ་ཞིག་འགྲེམས་སྤེལ་བྱས་ཡོད་པ་དང་།ཡིག་ཆ་དེའི་ནང་ཤུགས་ལྡན་གནས་ཚུལ་དེ་ནི་ཁོ་པ་ཚོས་ཏཱ་ལའི་རུ་ཚོགས་ལ་འཐབ་རྒོལ་བྱ་རྒྱུའི་མིག་སྔར་གྱི་ནུས་ཤུགས་གལ་ཆེ་བ་ཞིག་ཡིན་པ་འཁོད་འདུགདེ་སྔ་རྒྱ་བལ་ནང་རྟེན་གཞི་བྱས་པའི་ཤུགས་ལྡན་ལས་འགུལ་ཚོགས་པ་ཟེར་བའི་ཚོགས་མི་བླ་མ་ཚེ་བཀྲ་དེང་སྐབས་ཨ་རིའི་ནང་ཡོད་པ་ཁོང་གིས།འདི་ག་རུ་ཊར་གསར་ལས་ཁང་ལ།རྒྱ་ནག་གཞུང་གི་འཐབ་ཕྱོགས་གཅིག་གྱུར་ཁང་ཟེར་བའི་དབང་ཤུགས་ཅན་གྱི་ཚོགས་པ་དེའི་ལམ་སྟོན་བརྒྱུད་སྐུལ་འོག་དོལ་རྒྱལ་ཚོགས་པས།ཏཱ་ལའི་བླ་མར་མཚན་སྨད་ཞུ་རྒྱུའི་ངོ་རྒོལ་རྔམ་སྟོན་གྱི་ལས་འགུལ་སྤེལ་བཞིན་ཡོད་པ་མ་ཟད།ཁོང་དང་ཤུགས་ལྡན་ཚོགས་མི་ཁག་གཅིག་ལ་རྒྱ་ནག་གཞུང་གིས་ངོ་རྒོལ་གྱི་ལས་འགུལ་དེ་འདྲ་སྤེལ་རྒྱུའི་འཆར་གཞི་བཀོད་སྒྲིག་བྱེད་ཆེད་གླ་ཕོགས་སྤྲད་ཡོད་སྐོར་བརྗོད་བྱུང་།འོན་ཀྱང་རྒྱ་ནག་གཞུང་གིས་ངོ་རྒོལ་ལས་གཞིར་དཔལ་འབྱོར་གྱི་རོགས་རམ་བྱས་པའི་དཔང་རྟགས་ཡིག་ཆ་སོགས་བླ་མ་ཚེ་བཀྲས་ང་ཚོར་གང་ཡང་སྤྲད་མ་བྱུང་།